‘Baie belangrik om SAID se geloofwaardigheid te herstel’Nhlanhla Nene, minister van finansies (Februarie 2015) (Foto: Ntswe Mokoena, departement van kommunikasie) Nhlanhla Nene, minister van finansies, het Maandag gesê die regering is verbind daartoe om die Suid-Afrikaanse Inkomstediens te stabiliseer as ŉ geloofwaardige onderneming en om seker te maak dat inkomsteteikens behaal word. Die jaarlikse inkomstebelastingseisoen het op 1 Julie 2018 begin. “Niks is meer belangrik as om die SAID te stabiliseer en te herstel as ŉ instansie wat geloofwaardig is in die oë van die Suid-Afrikaanse publiek nie,” het Nene gesê. Hy het bygevoeg die ministerie van finansies sal die SAID ondersteun om sy werk te doen, asook in die dissiplinêre verhoor van die geskorste hoof Tom Moyane. “Ons moet toelaat dat die twee prosesse sy gang gaan. Die ministerie van finansies en die nasionale tesourie sal met die bestuur van die SAID saamwerk om seker te maak dat die instansie op koers bly en aan sy mandaat voldoen,” het hy bygevoeg. “Daar is waarskynlik nie enige ander agentskap in die regering wie se bedryfsprestasie meer belangrik is as die SAID nie. Dit is algemene kennis dat die regering nie sy doelwitte kan bereik sonder belasting en ander inkomste wat deur die SAID verhaal word nie. Ek kan julle verseker dat die SAID ŉ baie belangrike instansie is en ons sal alles in ons vermoë doen om seker te maak hy voldoen aan sy mandaat.” Nene het die waarnemende hoof, Mark Kingon, bedank “dat hy die fort hou” en dat hy “uitstekende leierskap bied aan die mans en vroue van dié wonderlike organisasie”. Die kommissie van ondersoek oor bedrywighede by die SAID het verlede week begin. Moyane wou die ondersoek ná drie dae van verdoemende getuienis van voormalige werknemers opskort. Hy het gesê dit is “uiters onregverdig”. Hy was vier jaar lank aan die hoof van die SAID terwyl die instansie sy teikens met byna R100 miljard gemis het.